यहां ये बात भी गौरतलब है कि नए लेखक से खर्चा वसूल कर के किताब छापने वाला प्रकाशक कभी हजार प्रतियों से ज्यादा नहीं छापता, प्रिंटिंग का इंतजाम ऐसा है कि कम छापने पर भी एक कागज को छोड़ कर तमाम खर्चे हजार वाले ही होते हैं । हजार किताबें आप के उपहारस्वरूप बांटे या प्रकाशक के बेचे कितने लोगों तक पहुंच बना लेंगीं । इतने बड़े हिन्दोस्तान में हजार छपी किताब की और उस के लेखक की किसी को भनक भी नहीं लगेगी । इसके विपरीत ई-बुक्स का संसार अथाह है, अगाध है, सारी दुनिया में किसी भी कोने में बाजरिया ई-बुक्स आपका रीडर पैदा हो सकता है, आखिर इंग्लिश सारी दुनिया में पढ़े जाने वाली भाषा है । पॉपुलेरिटी के ग्राफ में भले ही वो चायनीज और स्पैनिश के बाद तीसरे नम्बर पर आती है (हिंदी पांचवें नम्बर पर) लेकिन उसका पाठक तो दुनिया के हर कोने में है । ई-बुक्स के जरिये ही ये करतब हो सकता है कि बतौर लेखक कोई आपको साउथ अफ्रीका में जानता है, फिनलैंड में जानता है, जापान में जानता है जब कि हार्ड कॉपी के सदके कोई बड़ी बात नहीं कि आप का पड़ोसी आप को न जानता हो ।